Document ID: /roh_data/filtered/fineweb-2-filterrobots_roh.jsonl.gz/59782

En il cumbat per il terz plaz als campiunadis mundials da snowboard ha Nevin Galmarini d’Ardez battì il Bulgar Radoslav Yankov. Per Galmarini è la medaglia da bronz in punct culminant suenter il quart plaz dal di avant.
La medaglia d’aur è ida a l’Austriac Andreas Pommegger e quella d’argient a ses cumpatriot Benjamin Karl.
Argient per Patrizia Kummer
Tar las dunnas ha la vallesana Patrizia Kummer gudagnà la medaglia d’argient medemamain en il slalom gigant parallel. Meglra che la Vallesana è mo stada la Tscheca Ester Ledecka.
Per Kummer è quai la terza medaglia a campiunadis mundials suenter la medaglia da bronz en il slalom gigant 2009 e la medaglia d’argient en il slalom 2013.
RR novitads 15:00